text: "Гуканне вясны" – адно з самых лірычных і прыгожых святаў народнага календара беларусаў. Нашы продкі пачаткам года лічылі вясну, час сапраўднага абуджэння прыроды і надзей чалавека на лепшае жыццё. З першымі павевамі цяпла беларусы пачыналі клікаць птушак веснавымі спевамі-вяснянкамі, у якіх горача заклікалі Вясну прыйсці на зямлю і прынесці з сабой "цёплыя дзянёчкі, частыя дажджочкі". Гукальніцы вясны ўзбіраліся на гуменныя стрэхі – толькі б кінуць песню вышэй у неба, далей у прасцяг.